Теоретик физика институты етәкләүҙе Планк 1921 йылда уҡ Макс фон Лауэға тапшыра, ә 1926 йылдың көҙөндә, оло йәшкә еткәс, Берлин университеты профессоры вазифаһын ҡалдыра. Уның урынына Эрвин Шрёдингер килә, уның эштәрен Планк ҙур ҡыҙыҡһыныу менән күҙәтә. Әммә хаҡлы ялға сыҡҡас та, почетлы профессор исемен алған ғалим элеккесә университеттың ғилми тормошонда, ҡабул итеү-аттестация комиссиялары эшендә әүҙем ҡатнаша, тағы ла бер нисә йыл лекциялар курсы уҡый; шулай уҡ Пруссия Фәндәр академияһы секретары булып ҡала. 1930 йылдарҙа Планк дөйөм фәнни-фәлсәфәүи проблемалар буйынса лекцияларға күберәк ваҡыт бүлергә мөмкинлек ала; сығыштары Германияның төрлө университеттарында ғына түгел, Голландияла, Англияла, Швейцарияла, Швецияла, Финляндияла үтә. Ғалим тормошта билдәле бер тәртипте теүәл үтәй, уға ярашлы эш ял менән сиратлаштырыла. Отпускыһын ул һәр ваҡыт яҡшы ял итеү, сәйәхәт итеү, альпинизм менән шөғөлләнеү, Тегернзе янындағы имениеһында ваҡыт үткәреү өсөн файҙалана; олоғайғансы һаулығын яҡшы һаҡлап ҡалыуға өлгәшә..